Seun spring glo van bakkie toe voertuig rolGeen van die insittendes het ernstige beserings opgedoen nie. (Foto: ER24) ŉ Gesin van vier is Saterdag beseer toe die bestuurder vermoedelik beheer oor die bakkie verloor, dit ŉ aankomende vragmotor getref en in die bome langs die R71 in Magoebaskloof tussen Polokwane en Tzaneen omgeslaan het. Ross Campbell, woordvoerder van ER24, sê paramedici was omstreeks 16:30 op die toneel waar nog ŉ ambulansdiens reeds met die behandeling van pasiënte begin het. ŉ Jong seun wat agterop die bakkie gesit het, het glo van die voertuig afgespring toe dit omgeslaan het. “Hy het net matige beserings opgedoen,” sê Campbell. Die seun se pa is ook nie ernstig beseer nie en is na die Mediclinic Tzaneen vir behandeling geneem. Die man se swanger vrou is ook nie ernstig beseer nie en ŉ baba wat voor in die bakkie saam met hulle gesit het, was ongedeerd. “ER24 het die ma, baba en seun na die Van Velden-hospitaal vir behandeling geneem.” Die Mopani-brand-en-reddingsdiens, die polisie, verskeie nooddienste en die Haenertsburg-buurtwag was ook op die toneel om te help.